Kaník, Ľudovít, poslanec NR SR (2014-12-12):
Ďakujem, pán podpredseda. Vážené dámy, vážení páni, stretávame sa pri ďalšom diele seriálu, ktorý táto vláda píše o spôsobe svojho vládnutia. Pretože toto nie je nejaká nezávislá kapitolka. Toto nie je, tak ako som už mnohokrát povedal, zlyhanie jedného človeka, pošmyknutie sa pri jednom prípade, niečo, čo sa stalo, ale dá sa napraviť a vymyká sa zo zabehaných zvyklostí. Toto je, žiaľbohu, len jedna epizódka, jeden diel zo systému, ktorý Ficova vláda na Slovensku nastolila. Nastolila ho ako spôsob vládnutia počas svojho prvého mandátu a počas tohto druhého rozvíja do úplne sofistikovaných, ale zároveň aj obludných rozmerov. Tento systém som pomenoval ako systém založený na korupcii a klientelizme ako spôsobe vládnutia. Nie ako zlyhávania jednotlivcov, ktorí vládnu, ale ako systéme, ktorému sa musí podvoliť každý, ktorý sa v tom systéme ocitne. Každý minister, každý predstaviteľ firmy, ktorá je zapojená do systému tokov verejných financií. Je to systém, podľa ktorého sa tu funguje. Toto, čo dneska popisujeme a čo moji kolegovia predrečníci do rôznych detailov z rôznych strán popísali a zaznamenali, je len technická charakteristika jedného z biznisov, ktoré v takomto systéme prebiehajú. Pretože tento systém je charakteristický tým, že každá jedna záležitosť, ktorá sa rieši v prostredí vlády, v prostredí verejných financií a ktorá súvisí s vydávaním prostriedkov alebo s akýmikoľvek finančnými tokmi, má priniesť finančný profit pre zúčastnené strany, pre tých, ktorí sú na tento systém napojení. Na tomto systéme parazitujú a fungujú celé strapce záujmových zoskupení, firiem, jednotlivcov. A takto ten systém jednoducho funguje a takto prináša profit jednotlivým účastníkom, že vyciciava verejné financie. A to, čo vidíme a čo sem-tam ako tie vrcholky ľadovca prerazí tú ochrannú bariéru pred tým, aby všetko bolo v tichosti, sú hroty, ktoré znamenajú, že zrazu ľudia uvidia obrovské predraženia, že zrazu sa z nejakého dôvodu odhalí jeden, druhý, tretí konkrétny kšeft. Ale ako som už povedal, je to len reťaz, z ktorej vidíme jednotlivé očká. Dnes sa tu zaoberáme ministerstvom dopravy a jednou transakciou alebo jedným obchodom. Ale úplne rovnako sa môžme zaoberať na budúci rok ministerstvom obrany, rovnako sme sa v minulosti zaoberali ministrom Richterom a Star EU, firmou Star EU, zaoberali sme sa tu cétečkami a zdravotníctvom. A v každom jednom rezorte by sme našli niekoľko očiek tejto reťaze, niekoľko ďalších a ďalších dôkazov toho, ako to tu funguje. A toto je problém, že ľudia to vidia, ľudia vďaka tomu strácajú absolútne dôveru vôbec k vládnutiu a demokracii na Slovensku a začína absolútne prevažovať názor, že politika je len na to, aby tí, ktorí sú pri moci, si nahrabali. Pretože súčasťou takto zakoreneného a prehnitého systému je, že nemá dna. Nemá dna jednoducho. Už to tu niekto povedal, ale nenažratosť nadobúda obludné rozmery. Tu nejde o to, že nejaká firma niečo zarobí. Ale tu ide o to, že nielen firmy, ale hlavne tí politickí tútori, ktorí umožňujú takéto kšefty, chcú zarobiť, keď nie rovnako, tak možno dvojnásobne viac ako tá firma. Tie ceny, tie výdavky, ktoré mnohonásobne prekračujú štandardy, nevznikajú tak, že dodávateľské firma nevie, kde sú hranice. Ale jednoducho tak, že v systéme korupcie a klientelizmu, ktorý je realizovaný ako systém, sa dodávateľ podnikateľ, firma dostáva pred úlohu, musí uspokojiť záujmy tých, ktorí jej umožnia, aby takýto obchod mohla vykonať. A tie požiadavky sú, samozrejme, hmotného a finančného charakteru a tieto požiadavky zvyšujú cenu, pretože z nejakých zdrojov sa to zaplatiť musí. A tá marža sa musí nafukovať, nafukovať a stále prifukovať, aby dokázala zaplatiť nároky všetkých politických tútorov až po najvyššie špičky vládnuceho SMER-u, ktorí umožnia tejto firme urobiť takýto obchod a zabezpečiť si, samozrejme, zisky na veľmi dlhé roky dopredu. Z čoho, myslíte, vážené dámy, vážení páni, nielen v tejto sále, ale aj hlavne na celom Slovensku, pochádza to enormné a nadrozmerné bohatstvo špičiek vládneho SMER-u? Z platov, ktoré mali? Ľudia, ktorí nikdy v živote nepodnikali, ktorí nikdy v živote žiadnym ekonomickým spôsobom nenadobúdali vysoké príjmy? Nie. Ich enormné, nadrozmerné a okázalé bohatstvo, ktorým vôbec nemajú problém sa prezentovať verejne, pochádza práve z takéto systému korupcie a klientelizmu, ktorý tu bol zavedený. Práve z týchto marží, ktoré vidíme ako marže nejakej firmy PayTollu alebo hocikoho iného, ktorá je za týmto účelom vytvorená. Ale tá samotná firma v konečnom dôsledku je len zlomkovým beneficientom, pretože tá marža alebo to predraženie je práve preto také veľké, pretože musí dochádzať k veľkej deľbe v celej reťazi tých, ktorí tento biznis zastrešujú, povoľujú, dozerajú a umožňujú. A to je to obludné a to je to, čo ľudia vidia. Toto je vec, ktorá sa už utajiť nedá. Preto ľudia chodia na námestia, preto ľudia volajú po tom, aby sa korupcia, ktorá na Slovensku kvitne, tak ako nekvitla nikdy, konečne zastavila. Niekedy sa Robert Fico hrdil a preslávil takým volebným sloganom, že „ako sa kradlo za Mečiara, tak sa kradne za Dzurindu“, a mal to na bilbordoch. A dneska platí, že tak ako sa kradne za Fica, za druhej vlády Roberta Fica, sa na Slovensku ešte nekradlo nikdy. Vážené dámy, vážení páni, vy sami vidíte, že to prekročilo únosnú mieru. Vy sami sa bojíte, čo to spraví s vašimi volebnými preferenciami a s vaším vzťahom, alebo vzťahov ľudí k vám. Pretože nemyslím si, že vy, ktorí tu sedíte, ste všetci v tomto zapojení. Mnohí ste len tí, ktorí o tom viete, ale nemôžete nič spraviť. Len sa prizeráte a nemáte žiadnu možnosť dosiahnuť nápravu. Ale veľmi dobre to viete, tak ako to vedia takmer všetci občania Slovenska, že takto ten systém funguje a že bez toho, aby mal politické krytie a aby bol priamo riadený z tých najvyšších vládnych špičiek, by takéto extrémne predražené tendre nemohli existovať. Preto je veľmi dôležité, aby sme sa snažili pri verejnom obstaraní urobiť, čo sa dá, urobiť zmeny, ktoré budú zužovať priestor pre takéto konanie. Ja pri tejto príležitosti len pripomeniem návrh, ktorý sme už tu prezentovali s Eugenom Jurzycom ako pozmeňujúci návrh, ktorý keby bol v zákone implantovaný, ani takémuto tendru, teda aj takémuto tendru, alebo teda výsledku takéhoto tendra zabráni. Pretože základný problém nie je v tom, či tá firma je schránková, alebo nie je schránková. To je problém v tom, kto sa za ňou skrýva a či to je minister alebo jeho niekto blízky, alebo ľudia napojení rôznymi väzbami na vládne štruktúry SMER-u. Ale to nerozhoduje o tom, či sa vytunelujú, alebo nevytunelujú verejné financie. To, čo rozhoduje, ako tomu predísť, je cenové porovnávanie. Keby sme mali v zákone povinnosť vykonať v priebehu tendra, ešte pred jeho vyhodnotením, cenové porovnanie služby alebo tovaru, v ktorých sa súťaží, tak by z neho hneď kričalo, že bežne sa táto služba dá získať za jedno až dve percentá z objemu transakcie. A nie za vyše 6 %, ako sa tu zrealizovalo. A málokto by si trúfol potom prísť s ponukou, ktorá by 6-násobne alebo 4-násobne prekročila priemer toho, čo je v danej oblasti normálne a obvyklé. My s tým návrhom prídeme ako so samostatnou legislatívnou iniciatívou, pretože ako pozmeňujúci návrh sa to, samozrejme, nepresadilo. Ale len poukazujem na to, že dá sa, dajú sa zastaviť tieto veci, keď sa pozrieme na to, kadiaľ tie peniaze odtekajú. Samozrejme, najlepšie je zastaviť ich tak, že morálka a mravné nazeranie na to, čo sa s verejnými financiami robí, by malo byť adekvátne a bytostne vlastné každému verejnému predstaviteľovi. Mnohí sa tu pýtali z vládnej strany, keď vystupovali, že prečo ste to za vašej vlády nezrušili, prečo ste to za vašej vlády neurobili, prečo ten zákon nebol upravený za vašej vlády? Nuž, ja sa nepamätám, že by takéto megaškandály spojené s verejným obstarávaním boli kedykoľvek inokedy, ako nie v časoch, keď tu vládla vláda Roberta Fica. Nevravím, že tu neboli problémy, že tu nebol aj nejaký škandál, ale takéto megaškandály, kde miliardy odchádzajú mimo Slovenska a delia sa tam potom, to nie Cyperčania ovládajú naše cesty v tomto prípade, nejdú peniaze Cyperčanom, tieto peniaze idú Slovákom. Idú na rozdelenie tým, ktorí tento biznis dozerajú a realizujú, a Cyprus je len tranzitná krajina, kde sa formálne tieto peniaze najprv vyvedú, aby sa potom inými cestami vracali do vrecák tých, ktorí na tom zarábajú. Ale toto sa nikdy nedialo, vážené dámy a páni. A keď si myslíte, že áno, vyvráťte mi to. Maximálne, na čo si spomeniete, poviete daňový úrad, ktorý bolo jediné, na čo si viete spomenúť, a zlyhanie informačného systému, ktorý dávno zobral čas. Ale takéto miliardové tunely nikdy na Slovensku neboli. Táto kauza, ako som povedal, je len ďalší diel v seriáli a znamená, že ukazuje, že celý systém, ktorý tu živíte, je prehnitý skrz naskrz. A že tak, ako sme žiadali pri odvolávaní Roberta Fica, aj tu je namieste, aby celá vláda padla, aby celá vláda podala demisiu. Pretože nenájdeme jedného ministra, v ktorého rezorte by sa nenašli, a nájdu sa, a ani nemusia hľadať, lebo týždeň čo týždeň aj mne končia na stole ďalšie a ďalšie listiny, ďalšie a ďalšie podania, ďalšie a ďalšie opisy podobných zvyklostí, podobných tendrov, podobných tunelov, podobných krádeží, podobného rozkrádania Slovenska. Vážené dámy, vážení páni, hlavne teraz sa obraciam na vládnu stranu, toto je vec, za ktorú sa naozaj treba hanbiť, a myslím si, že občania a voliči vám veľmi skoro nastavia zrkadlo. Ďakujem za pozornosť.